ผ่อน 0%
โดย...ชัตน์วรี
7 ก.ค. 2558

โดย...ชัตน์วรี
แปลกใจกันไหมว่าร้านค้าแข่งกันจัดโปรโมชั่น ผ่อนผ่านบัตรเครดิตต่างๆ ดอกเบี้ย 0% ผ่อนนาน 3 เดือน 6 เดือน 10 เดือน บางสินค้าก็ให้ผ่อนกันเป็นปีก็มี
ไม่เพียงการจัดโปรโมชั่นส่งเสริมการขายสินค้า ไม่ว่าจะเป็นเครื่องใช้ไฟฟ้า โทรศัพท์ รถยนต์ มอเตอร์ไซค์ ฯลฯ กับร้านค้าที่เข้าร่วมโปรโมชั่นเท่านั้น บางแห่งจะมีเงื่อนไขต่างๆ อย่างเช่น เฉพาะวงเงินสูง หรือเป็นประโยชน์เฉพาะกับลูกค้าบางกลุ่มเท่านั้น 
เดี๋ยวนี้ยังมีผู้ประกอบการบัตรเครดิตหลายแห่งจัดแคมเปญพิเศษที่กระตุ้นการจับจ่ายใช้สอยผ่านบัตรเครดิต โดยผู้ถือบัตรเครดิตจะจับจ่ายใช้สอยอะไรก็ได้ เพียงแต่โทรไปแจ้งผู้ออกบัตรเครดิตเพื่อขอผ่อนชำระ0% (3 เดือน) ก็ได้ เป็นต้น
มีคำถามว่า แล้วผู้ประกอบการบัตรเครดิตได้ประโยชน์อะไรจากการจัดโปรโมชั่น 0%
ธนาคาร - ได้ประโยชน์จากค่าธรรมเนียมการรูดบัตรจากร้านค้า 2-3% ในกรณีที่ผู้ถือบัตรผ่อนล่าช้าไม่ตรงตามกำหนด ธนาคารจะได้ดอกเบี้ย
ร้านค้า-เจ้าของแบรนด์สินค้า - ได้ประโยชน์จะมียอดขายสินค้ามากขึ้น ซึ่งการจัดโปรโมชั่นผ่อน 0% จะให้ลูกค้าตัดสินใจซื้อสินค้าได้ง่ายขึ้น นอกจากนี้ ยังได้โฆษณาสินค้า ในขณะเดียวกันร้านค้าจะเสียค่าธรรมเนียมการรูดบัตร เสียดอกเบี้ยให้ธนาคาร
ลูกค้า - ได้ครอบครองเป็นเจ้าของสินค้าโดยไม่ต้องจ่ายเงินก้อนโต ทยอยจ่ายเงินเป็นรายเดือน นอกจากนี้ ผู้ถือบัตรเครดิตยังได้รับสิทธิประโยชน์คืนเงินสด (Cash Back) หรือส่วนลดตามโปรโมชั่นบัตรเครดิต หรือได้รับคะแนนสะสมจากยอดการใช้จ่ายผ่านบัตรเครดิต
แม้ว่าการจัดโปรโมชั่นดอกเบี้ย 0% ดูเหมือนว่าจะเป็นประโยชน์กับทุกฝ่าย แต่ถ้าเจ้าของบัตรเครดิตไม่ยับยั้งชั่งใจ อยากได้อะไรก็รูดบัตรเครดิตซื้อสินค้าทุกอย่างตามที่ต้องการ เอาเงินในอนาคตมาใช้ โดยไม่มีความอดทนหรือมีวินัยการเงินที่จะต้องออมเงินก่อนซื้อสิ่งของที่ต้องการ  
ในที่สุดก็จะกลายเป็นราชาเงินผ่อน และหากมีปัญหาสะดุดไม่สามารถผ่อนชำระเงินงวดได้ ก็จะต้องเจอดอกเบี้ยและค่าปรับ หรือดอกเบี้ยตีกลับเป็นอัตราปกติเป็น 28% ต่อปีทันที
ดังนั้น การใช้สินเชื่อทุกประเภทคุณควรศึกษาเงื่อนไขต่างๆ ให้ละเอียด